Heilbrigð – með sykursýki : Útilokun fyrir störf á Íslandi Fimmtudagur 14. nóvember 2019 Auglýsing Sykursýki týpa 1 getur verið lífsógnandi sjúkdómur og verkefni daglegs lífs geta sannarlega verið áskorun fyrir einstaklinginn og nánasta umhverfi hans . Rannsókn sem var gerð við Stanford-háskóla í Kaliforníu í Bandaríkjunum árið 2014 gaf til kynna að einstaklingur með sykursýki týpu 1 ( hér eftir T 1 ) tekur að meðaltali um 180 ákvarðanir vegna sjúkdómsins á degi hverjum . Einstaklingar með T 1 þurfa að búa yfir góðri þekkingu á viðbrögðum eigin líkama og áhrifaþátta á eigin blóðsykurstjórnun til að geta viðhaldið eigin heilbrigði . T 1 veldur algjörum insúlínskorti , meðferð er insúlín í stunguformi ævilangt . Meðferð með insúlíndælu verður æ algengari . Það er mikið afrek að lifa með T 1 svo árum skiptir með jöfnum og góðum blóðsykri og langtíma blóðsykurgildum á pari við þá sem teljast heilbrigðir án fylgikvilla sjúkdómsins . Sanngjarnt væri að uppskera væri í samræmi við slík afrek . Ung kona lauk grunnnámi í flugumferðarstjórn árið 2012 og fékk atvinnuflugmannsskírteini ári síðar . En má ekki starfa við það sem hún hefur menntað sig til . Blóðsykurstjórnun hefur yfirleitt gengið mjög vel , unglingsárin áskorun eins og gengur . Með öðrum orðum „ computer says no “ ! Sykursýki sem krefst lyfjameðferðar er útilokandi þáttur fyrir ákveðin störf á Íslandi . Leitað hefur verið svara frá þeim aðilum sem bera ábyrgð á matinu hér á landi . Svarið sem fengist hefur er : svona er þetta á hinum Norðurlöndunum og hefur verið svona síðustu 10 árin . Er ekki orðið tímabært að endurskoða reglurnar hér á landi ? Einstaklingar með T 1 eru þar jafnvel í æðstu stöðum lögreglunnar . Þar er heilbrigði metið ef engir fylgikvillar ástands ( e. condition ) eru til staðar sem geta haft áhrif á hæfni til starfs . Það er hvatning fyrir unga fólkið okkar til að bera ábyrgð á eigin lífi og að sinna þessum auka farangri með glæsibrag . Höfundur er sérfræðiljósmóðir og starfar með stjórn Dropans .